Р.З.: — Асноўная частка праекта — відэа працягласцю недзе ў паўгадзіны, — апавядае Раман Заслонаў. — Удзел у яго стварэнні ўзялі больш за трыццаць чалавек — акцёры, асвятляльнікі, гукааператары… Эпізоды плаўна пераходзяць адзін у другі, уцягваючы ў гэты вір і гледача, а ўрэшце зліваюцца ў адну суцэльную дзею, якая не мае ні пачатку, ні канца. У цэнтры ўвагі, зразумела ж, стол — і як месца дзеяння, і як своеасаблівая метафара, якая адлюстроўвае ход чалавечага быцця. Больш за тое, стол — гэтым разам ужо фізічны — стане асноўным элементам галоўнай залы павільёна, прычым маршрут пабудаваны такім чынам, каб наведвальнік быў вымушаны сесці за яго ды ўжо з гэтай пазіцыі назіраць за тым, што адбываецца за сталом на экране.